Reacția lui Cioloș la sondajul IMAS: Încearcă să inducă ideea că Dan Barna nu are nicio șansă pentru turul doi, să demobilizeze potențialii susținători

Liderul PLUS, Dacian Cioloș, a calificat, joi, la Europa FM, sondajul IMAS care îl dă pe locul patru e Dan Barna, după Mircea Diaconu și Viorica Dăncilă, drept o tentativă de demobilizare a potențialilor susținători ai candidatului USR PLUS.

„Înainte de alegerile europarlamentare, la fel un sondaj cu câteva zile înainte de alegeri dădeau niște rezultate care nu sunt departe de ce e dat acum și care au fost diferite de ce s-a întâmplat la alegeri”, a spus CIoloș.

„Dacă ne uităm la ce a dat IMAS atunci și ce e acum, încearcă să inducă ideea că Dan Barna nu are nicio șansă pentru turul doi, să demobilizeze potențialii susținători, eu le spun: haideți la vot, pentru că Dan Barna are șanse reale”, a mai declarat liderul PLUS.

El a precizat că la sondajul dinaintea alegerilor europarlamentare, ALDE și PRO România erau „mult umflate”, iar acum Mircea Diaconu e susținut de ALDE și PRO România care erau cotate în acel sondaj în jur de 20% împreună și au luat cam 10%.

„Noi suntem convinși că Dan Barna are toate șansele să inte în turul doi, pentru că e candidatul care face diferența”, a subliniat Cioloș.

Potrivit unui sondaj realizat de IMAS la comanda Europa FM și dat publicității joi, Dan Barna (12,6%) s-ar clasa abia pe locul patru în intențiile de vot pentru prezidențiale, după Klaus Iohannis (45,7%), Mircea Diaconu (16,7%) și Viorica Dăncilă (15,1%).

Citește integral: SONDAJ Estimări surprinzătoare într-un sondaj IMAS pentru prezidențiale: Dan Barna, abia pe locul patru, după Iohannis, Diaconu și Dăncilă / La parlamentare, PNL s-ar clasa pe primul loc cu aproape 30%, urmat de PSD și USR

Foto: Inquam Photos / George Călin